CELEX: 32016D1183
Language: mt
Date: 2016-07-14 00:00:00
Title: Deċiżjoni ta' Implimentazzjoni tal-Kummissjoni (UE) 2016/1183 tal-14 ta' Lulju 2016 li tapprova l-programm ta' tilqim ta' emerġenza kontra l-marda tal-infafet fil-ġilda ta' annimali bovini fil-Bulgarija u li temenda l-Anness tad-Deċiżjoni ta' Implimentazzjoni (UE) 2016/645 (notifikata bid-dokument C(2016) 4360) (Test b'rilevanza għaż-ŻEE)

20.7.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 195/75
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/1183
   tal-14 ta' Lulju 2016
   li tapprova l-programm ta' tilqim ta' emerġenza kontra l-marda tal-infafet fil-ġilda ta' annimali bovini fil-Bulgarija u li temenda l-Anness tad-Deċiżjoni ta' Implimentazzjoni (UE) 2016/645
   
      
         (notifikata bid-dokument C(2016) 4360)
      
   
   (It-test bil-Bulgaru biss huwa awtentiku)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikulari l-Artikolu 9(4) tagħha,
   Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar, veterinarju u zootekniku applikabbli għall-kummerċ intra-Komunitarju ta' ċertu annimali ħajjin u prodotti bil-ħsieb tat-tlestija tas-suq intern (2), u partikolarment l-Artikolu 10(4) tagħha,
   Wara li kkunsidrat id-Direttiva tal-Kunsill 92/119/KEE tas-17 ta' Diċembru 1992 li tintroduċi miżuri ġenerali Komunitarji għall-kontroll ta' ċertu mard tal-annimali u l-miżuri speċifiċi li għandhom x'jaqsmu mal-marda vexxikolari tal-ħnieżer (3), u b'mod partikolari l-Artikolu 14(2) u l-Artikolu 19(1)(a), (3)(a) u (6) tagħha,
   Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (4), u b'mod partikulari l-Artikolu 4(3) tagħha,
   Billi:
   
               (1)
            
            
               Id-Direttiva 92/119/KEE tistabbilixxi miżuri ġenerali ta' kontroll li għandhom jiġu applikati fil-każ ta' tifqigħa ta' ċertu mard tal-annimali, inkluża l-marda tal-infafet fil-ġilda (LSD). Dawk il-miżuri ta' kontroll jinkludu l-istabbiliment ta' żoni ta' ħarsien u ta' sorveljanza madwar l-azjenda infettata, u jipprovdu wkoll għat-tilqim ta' emerġenza f'każ ta' tifqigħa ta' LSD bħala suppliment għal miżuri oħra ta' kontroll.
            
         
               (2)
            
            
               Fit-12 ta' April 2016, il-Bulgarija infurmat lill-Kummissjoni dwar suspett ta' LSD f'żewġ azjendi bovini li jinsabu, rispettivament, fl-irħula ta' Voden u Chernogorovo fil-muniċipalità Dimitrovgrad fir-reġjun ta' Haskovo fiċ-ċentru tan-nofsinhar tal-Bulgarija, madwar 80 km mill-fruntieri mal-pajjiżi ġirien. Wara l-konferma ta' dawn iż-żewġ tifqigħat inizjali fir-reġjun ta' Haskovo, fit-13 ta' April 2016, il-Bulgarija rraportat tifqigħat tal-LSD f'diversi reġjuni. Fl-20 ta' Mejju 2016, il-Bulgarija nnotifikat lill-Kummissjoni bil-preżenza ta' 98 tifqigħa kkonfermata tal-LSD li minnhom 19 kienu f'Haskovo, 8 f'Stara Zagora, 5 f'Plovdiv, 54 f'Blagoevgrad, 6 f'Kjustendil, waħda f'Pernik u 5 fir-reġjun ta' Smolyan.
            
         
               (3)
            
            
               Sabiex jiġi evitat it-tixrid tal-LSD lejn partijiet oħra tal-Bulgarija, u lejn Stati Membri oħra u pajjiżi terzi, il-Kummissjoni adottat id-Deċiżjoni ta' Implimentazzjoni tal-Kummissjoni (UE) 2016/645 (5). Dik id-Deċiżjoni ta' Implimentazzjoni tistabbilixxi ċerti miżuri protettivi fir-rigward tal-konferma tal-LSD fil-Bulgarija u tistabbilixxi, fil-livell tal-Unjoni, żona ristretta li hija deskritta fl-Anness tagħha u li tinkludi ż-żona fejn ġiet ikkonfermata l-LSD u ż-żoni ta' protezzjoni u ta' sorveljanza li ġew stabbiliti mill-Bulgarija skont l-Artikolu 10 tad-Direttiva 92/119/KE.
            
         
               (4)
            
            
               Matul l-istess perjodu, mis-6 ta' April 2016 sad-19 ta' Mejju 2016, ġew irrappurtati tifqigħat ġodda tal-LSD fil-Greċja u fl-Eks-Repubblika Jugoslava tal-Maċedonja.
            
         
               (5)
            
            
               Skont l-Opinjoni Xjentifika tal-Awtorità Ewropea dwar is-Sigurtà fl-Ikel dwar il-marda tal-infafet fil-ġilda (6), il-vaċċini ħajjin attenwati biss huma disponibbli kummerċjalment kontra l-LSD. Dik l-Opinjoni tiddeskrivi l-vaċċin tal-vajrus attenwat bin-Neethling tal-LSD bħala ferm effettiv fil-prevenzjoni tal-morbożità. Minħabba li l-vaċċini omologi tal-LSD huma aktar effettivi mill-vaċċini bbażati fuq il-vajrusis attenwati tal-ġidri tan-nagħaġ, l-użu tagħhom huwa rrakkomandat, soġġett għad-disponibbiltà mill-produtturi tal-vaċċini li joperaw esklussivament barra l-Unjoni.
            
         
               (6)
            
            
               M'hemm l-ebda vaċċin kontra l-LSD b'awtorizzazzjoni ta' kummerċjalizzazzjoni fl-Unjoni. Għalhekk, it-tilqim ta' emerġenza skont l-Artikolu 19 tad-Direttiva 92/119/KEE jista' jsir biss skont l-Artikolu 8 tad-Direttiva 2001/82/KE tal-Parlament Ewropew u tal-Kunsill (7), li tippermetti li l-Istati Membri temporanjament jippermettu l-użu ta' vaċċini mingħajr awtorizzazzjoni ta' kummerċjalizzazzjoni f'każ ta' mard epiżotiku serju bħalma huwa l-każ tal-LSD.
            
         
               (7)
            
            
               Fil-25 ta' April 2016, il-Bulgarija ppreżentat lill-Kummissjoni programm ta' tilqim ta' emerġenza kontra l-LSD għal annimali bovini miżmuma f'azjendi fiż-żoni affettwati u wkoll f'ċerti żoni fil-madwar ta' dak l-Istat Membru (“il-programm ta' tilqim ta' emerġenza”). Il-programm ta' tilqim ta' emerġenza fih informazzjoni dwar id-deċiżjoni biex jiġu implimentati l-miżuri, id-dettalji rigward id-definizzjoni ġeografika u amministrattiva taż-żona ta' tilqim, l-għadd ta' azjendi u ta' annimali li għandhom jitlaqqmu u ż-żmien meta t-tilqim għandu jitlesta. Fl-20 ta' Mejju 2016, il-Bulgarija infurmat lill-Kummissjoni bl-intenzjoni tagħha li tespandi l-programm ta' tilqim ta' emerġenza għat-territorju kollu tal-Bulgarija. Dan jeħtieġ it-tkabbir taż-żona ristretta kif deskritta fl-Anness tad-Deċiżjoni ta' Implimentazzjoni (UE) 2016/645. L-Anness tad-Deċiżjoni ta' Implimentazzjoni (UE) 2016/645 għalhekk jeħtieġ jiġi emendat skont dan.
            
         
               (8)
            
            
               Skont l-Artikolu 19(6) tad-Direttiva 92/119/KEE, fit-28 ta' April 2016 il-Bulgarija nnotifikat lill-Kummissjoni dwar l-akkwiżizzjoni ta' numru biżżejjed ta' dożi ta' vaċċin omologu tal-LSD mill-bank tal-vaċċini stabbilit mill-Kummissjoni skont id-Deċiżjoni ta' Implimentazzjoni tal-Kummissjoni tat-18 ta' Diċembru 2015 (8) u l-bidu ta' tilqim ta' emerġenza f'raġġ ta' 20 km madwar iż-żoni tat-tifqigħat ikkonfermati tal-LSD skont il-programm ta' tilqim ta' emerġenza.
            
         
               (9)
            
            
               Huwa meħtieġ li jiġu stabbiliti l-kundizzjonijiet li taħthom il-Bulgarija għandha tapplika t-tilqim ta' emerġenza. Il-firxa rapida tal-LSD fil-Bulgarija tikkostitwixxi riskju għal partijiet oħra tat-territorju tal-Bulgarija u għal pajjiżi ġirien. Għalhekk, huwa wkoll meħtieġ li jissaħħu l-miżuri ta' kontroll applikati fil-Bulgarija billi jiġi ristrett il-movimenti ta' annimali bovini mhux vaċċinati li għandhom aktar minn tliet xhur lejn azjendi oħra fiż-żona ristretta. Dik il-limitazzjoni tal-età tippermetti l-moviment meħtieġ ta' għoġġiela żgħar lejn azjendi oħra għat-trobbija matul perjodu wara t-twelid meta dawn ma jistgħux jiġu immunizzati b'mod effettiv. Fl-istess waqt, huwa meħtieġ li jiġi permess il-moviment ta' annimali bovini mhux vaċċinati direttament lejn biċċerija li tinsab fiż-żona ristretta.
            
         
               (10)
            
            
               Iż-żona ta' fejn għandu jitwettaq it-tilqim kontra l-LSD tista' tkopri ż-żona ristretta kollha kif definita fid-Deċiżjoni ta' Implimentazzjoni (UE) 2016/645, li hija stabbilita fl-Anness ta' dik id-Deċiżjoni.
            
         
               (11)
            
            
               L-ewwel ċiklu ta' tilqim ta' emerġenza għandu jitlesta malajr kemm jista' jkun u mhux aktar tard mit-30 ta' Ġunju 2016. F'każ ta' tifqigħat oħra f'żoni oħra, it-tilqim ta' emerġenza fiż-żoni affettwati għandu jitlesta fi żmien xahrejn wara l-konferma tal-ewwel tifqigħa tal-LSD f'dawk iż-żoni skont id-disponibbiltà tal-vaċċini.
            
         
               (12)
            
            
               Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   1.   Minbarra l-miżuri meħuda mill-Bulgarija f'konformità mal-Artikoli 4, 5 u 10 tad-Direttiva 92/119/KEE, il-Bulgarija tista' twettaq tilqim ta' emerġenza kontra l-marda tal-infafet fil-ġilda ta' annimali bovini miżmuma f'ażjendi fir-reġjuni stabbiliti fl-Anness I ta' din id-Deċiżjoni skont il-kundizzjonijiet stipulati fl-Anness II tal-istess Deċiżjoni.
   2.   Il-programm ippreżentat mill-Bulgarija lill-Kummissjoni fl-20 ta' Mejju 2016 għat-tilqim ta' emerġenza kontra l-marda tal-infafet fil-ġilda ta' annimali bovini miżmuma f'ażjendi fir-reġjuni stipulati fl-Anness I huwa approvat.
   3.   Kull moviment lejn Stati Membri oħra ta' annimali bovini vaċċinati kontra l-marda tal-infafet fil-ġilda huwa pprojbit.
   4.   Kull moviment lejn Stati Membri oħra ta' annimali bovini ta' età ta' anqas minn sitt xhur u li mhumiex vaċċinati kontra l-marda tal-infafet fil-ġilda, iżda mwielda minn ommijiet vaċċinati kontra l-marda tal-infafet fil-ġilda għandu jkun ipprojbit.
   Artikolu 2
   Il-Bulgarija għandha tieħu l-miżuri neċessarji sabiex tikkonforma ma' din id-Deċiżjoni u għandha tinforma lill-Kummissjoni u lill-Istati Membri l-oħra skont l-Artikolu 19(5) tad-Direttiva 92/119/KEE.
   Artikolu 3
   L-Anness tad-Deċiżjoni ta' Implementazzjoni (UE) 2016/645 jinbidel bit-test stabbilit fl-Anness III ta' din id-Deċiżjoni.
   Artikolu 4
   Din id-Deċiżjoni hija indirizzata lir-Repubblika tal-Bulgarija.
   
      Magħmul fi Brussell, l-14 ta' Lulju 2016.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 395, 30.12.1989, p. 13.
   
      (2)  ĠU L 224, 18.8.1990, p. 29.
   
      (3)  ĠU L 62, 15.3.1993, p. 69.
   
      (4)  ĠU L 18, 23.1.2003, p. 11.
   
      (5)  Id-Deċiżjoni ta' Implimentazzjoni tal-Kummissjoni (UE) 2016/645 tat-22 ta' April 2016 dwar ċerti miżuri ta' protezzjoni kontra l-marda tal-infafet fil-ġilda fil-Bulgarija (ĠU L 108, 23.4.2016, p. 61).
   
      (6)  Scientific Opinion on lumpy skin disease — EFSA Panel on Animal Health and Welfare (AHAW), EFSA Journal 2015;13(1):3986.
   
      (7)  Id-Direttiva 2001/82/KE tal-Parlament Ewropew u tal-Kunsill tas-6 ta' Novembru 2001 dwar il-kodiċi tal-Komunità rigward il-prodotti mediċinali veterinarji (ĠU L 311, 28.11.2001, p. 1).
   
      (8)  Id-Deċiżjoni ta' Implimentazzjoni tal-Kummissjoni tat-18 ta' Diċembru 2015 dwar l-adozzjoni ta' deċiżjoni ta' finanzjament fir-rigward tal-kontribuzzjoni finanzjarja mill-Unjoni għal miżuri ta' emerġenza fil-ġlieda kontra l-marda tal-infafet fil-ġilda fil-Greċja fl-2015 u l-istabbiliment ta' stokk ta' vaċċini kontra l-marda tal-infafet fil-ġilda (C(2015) 9573 finali).
   
      ANNESS I
      
         Il-Bulgarija:
      
      Ir-reġjuni li ġejjin fil-Bulgarija:
      
                  —
               
               
                  It-territorju kollu tal-Bulgarija.
               
            
   
      ANNESS II
      
         Il-kundizzjonijiet għall-użu ta' tilqim ta' emerġenza fil-kontroll u l-eradikazzjoni tal-marda tal-infafet fil-ġilda b'applikazzjoni tal-Artikolu 19 tad-Direttiva 92/119/KEE
      
      
                  1.
               
               
                  Id-daqs taż-żona ġeografika li fiha jrid jitwettaq it-tilqim ta' emerġenza
               
               
                  Iż-żona ta' tilqim għandha tkun fir-reġjuni fil-Bulgarija deskritti fl-Anness I ta' din id-Deċiżjoni.
                  Ir-restrizzjonijiet applikabbli fiż-żona ta' tilqim għandhom ikunu dawk stipulati f'din id-Deċiżjoni u fid-Deċiżjoni ta' Implimentazzjoni (UE) 2016/645, kif ukoll dawk stipulati fl-Artikolu 10 tad-Direttiva 92/119/KEE.
               
            
                  2.
               
               
                  L-ispeċi u l-età tal-annimali li għandhom jiġu vaċċinati
               
               
                  L-annimali bovini kollha kif deskritt fl-Artikolu 2(a) tad-Deċiżjoni ta' Implimentazzjoni (UE) 2016/645 indipendentement mis-sess, l-età u l-istatus produttiv jew ġestazzjonali tagħhom għandhom jiġu vaċċinati fl-ewwel ċiklu ta' tilqim imsemmi fil-punt 3.
                  Il-frieħ ta' annimali bovini vaċċinati għandhom jiġu vaċċinati skont l-istruzzjonijiet tal-manifattur fl-età ta' erba' (4) xhur jew aktar.
               
            
                  3.
               
               
                  Id-durata tal-kampanja ta' tilqim
               
               
                  L-ewwel ċiklu ta' tilqim fiż-żoni affettwati għandu jitlesta sat-30 ta' Ġunju 2016.
                  L-ewwel ċiklu ta' tilqim fiż-żoni tar-reġjun li jkun fadal elenkati fl-Anness I għandu jitlesta malajr kemm jista' jkun u mhux aktar tard minn xahrejn wara l-konferma tal-ewwel tifqigħa f'dik iż-żona.
               
            
                  4.
               
               
                  Waqfien speċifiku tal-moviment ta' annimali u l-prodotti tagħhom
               
               
                  Irrispettivament minn kwalunkwe miżuri oħrajn li jistgħu jkunu fis-seħħ fiż-żona ristretta kif definita fid-Deċiżjoni ta' Implimentazzjoni (UE) 2016/645, l-annimali bovini ta' età ta' aktar minn 90 jum ma għandhomx jiġu soġġetti għal moviment lejn azjenda oħra ħlief jekk dawn kienu vaċċinati u regolarment vaċċinati mill-ġdid tal-anqas 28 jum qabel id-data tal-moviment.
                  Malli jiskadi l-perjodu ta' 28 jum wara d-data tat-tilqim, il-miżuri għall-moviment ta' annimali bovini vaċċinati u dawk għall-introduzzjoni fis-suq ta' prodotti derivati minn annimali bovini vaċċinati kif stipulat fid-Deċiżjoni ta' Implimentazzjoni (UE) 2016/645 għandhom japplikaw flimkien ma' dawk stipulati fl-Artikolu 10 tad-Direttiva 92/119/KEE.
                  Annimali bovini mhux vaċċinati jistgħu jintbagħtu għall-qatla diretta lejn biċċerija li tinsab fiż-żona ristretta. Ħlief fil-każ ta' qatla ta' emerġenza, għandu jiġi osservat perjodu ta' stennija ta' sebat (7) ijiem wara t-tilqim fil-merħla qabel ma jintbagħtu għal qatla annimali bovini mhux vaċċinati minn azjendi fejn sar it-tilqim.
                  Frieħ iżgħar minn sitt (6) xhur mhux vaċċinati li twieldu minn u kielu l-kolostru ta' ommijiet li kienu ġew vaċċinati mill-anqas 28 jum qabel it-twellid jistgħu jiġu soġġetti għall-moviment lejn azjenda oħra li tinsab fiż-żona ristretta.
               
            
                  5.
               
               
                  Ir-reġistrazzjoni speċjali tal-annimali vaċċinati
               
               
                  Għal kull annimal bovin vaċċinat, l-awtorità kompetenti lokali għandha ddaħħal id-dettalji tat-tilqim fil-bażi ta' dejta online maħsuba għal dan l-iskop u marbuta mal-bażi ta' dejta ċentrali stabbilita skont ir-Regolament (KE) Nru 1760/2000 tal-Parlament Ewropew u tal-Kunsill (1). Ir-rekords iridu jiżguraw rabta bejn l-omm vaċċinata u l-frieħ.
               
            
                  6.
               
               
                  Kwistjonijiet oħra xierqa għat-tilqim ta' emerġenza
               
            
                  6.1.
               
               
                  Żona ta' sorveljanza madwar iż-żona ta' tilqim fil-Bulgarija
               
               
                  Għandha tiġi stabbilita żona ta' sorveljanza ta' mill-anqas 10 km madwar iż-żona ta' tilqim imsemmija fil-punt 1, li fiha għandha titwettaq sorveljanza intensiva u fejn il-moviment tal-annimali bovini għandu jkun soġġett għal kontrolli mill-awtorità kompetenti.
                  Annimali bovini mhux vaċċinati kontra l-LSD u miżmuma f'azjendi li jinsabu f'żona ta' sorveljanza madwar iż-żona ta' tilqim m'għandhomx iħallu l-azjendi tagħhom sa perjodu ta' stennija ta' mill-inqas sebat (7) ijiem wara t-tilqim f'azjendi li jinsabu fiż-żona ta' tilqim f'distanza ta' inqas minn 10 km.
               
            
                  6.2.
               
               
                  Il-perjodu li matulu jiġu applikati l-miżuri fiż-żoni stabbiliti skont l-Artikolu 10 tad-Direttiva 92/119/KEE u d-Deċiżjoni ta' Implimentazzjoni (UE) 2016/645
               
               
                  Il-miżuri applikati fiż-żona ta' tilqim għandhom jibqgħu fis-seħħ sakemm jiġu revokati skont l-Artikolu 19(6) tad-Direttiva 92/119/KEE.
               
            
                  6.3.
               
               
                  L-eżekuzzjoni tal-kampanja ta' tilqim
               
               
                  It-tilqim għandu jitwettaq minn uffiċjal tal-awtorità kompetenti jew veterinarju privat maħtur mill-awtorità kompetenti u taħt is-superviżjoni tagħha.
                  Għandha tingħata prijorità lit-tilqim tal-annimali bovini miżmuma f'azjendi li jinsabu fiż-żoni ta' protezzjoni u ta' sorveljanza u fiż-żoni li jmissu ma' Stati Membri oħra u r-reġjuni fil-Bulgarija li huma ħielsa mil-LSD.
                  Il-miżuri meħtieġa għandhom ikunu fis-seħħ sabiex tiġi evitata l-firxa possibbli tal-vajrus. Kull kwantità residwa tal-vaċċin għandha tintbagħat lura fil-punt ta' distribuzzjoni tat-tilqim b'rekord miktub dwar l-għadd ta' annimali bovini vaċċinati u l-għadd ta' dożi li ntużaw.
               
            
                  6.4.
               
               
                  Il-vaċċin li għandu jintuża
               
               
                  Il-vaċċin tal-vajrus ħaj omologu u attenwat kontra l-LSD (varjant Neethling), “Lumpy Skin Disease Vaccine For Cattle”, Onderstepoort Biological Products, l-Afrika t'Isfel.
                  Alternattivament: il-vaċċin ħaj u attenwat kontra l-LSD (tip SIS), “Lumpyvax”, MSD Animal Health, Intervet, l-Afrika t'Isfel.
                  Il-vaċċin għandu jintuża skont l-istruzzjonijiet tal-manifattur u l-Artikolu 8 tad-Direttiva 2001/82/KE taħt ir-responsabbiltà tal-awtoritajiet kompetenti ċentrali.
               
            
                  6.5.
               
               
                  Rapporti ta' Progress u Rapport Finali
               
               
                  Rapport ta' progress rigward l-eżekuzzjoni tal-programm ta' tilqim ta' emerġenza għandu jiġi pprovdut lill-Kummissjoni u lill-Istati Membri skont l-Artikolu 19(5) tad-Direttiva 92/119/KEE.
                  Rapport dettaljat dwar it-tlestija tal-programm ta' tilqim ta' emerġenza għandu jiġi pprovdut lill-Kummissjoni u lill-Istati Membri skont l-Artikolu 19(5) tad-Direttiva 92/119/KEE qabel ma jitneħħew ir-restrizzjonijiet msemmija fil-punti 6.1 u 6.2 ta' dan l-Anness.
               
            
         (1)  Ir-Regolament (KE) Nru 1760/2000 tal-Parlament Ewropew u tal-Kunsill tas-17 ta' Lulju 2000 li jistabbilixxi sistema għall-identifikazzjoni u r-reġistrazzjoni tal-bhejjem tal-fart u dwar it-tikkettjar tal-laħam taċ-ċanga u tal-prodotti tal-laħam taċ-ċanga u li jħassar ir-Regolament tal-Kunsill (KE) Nru 820/97 (ĠU L 204, 11.8.2000, p. 1).
   
   
      ANNESS III
      L-Anness tad-Deċiżjoni ta' Implimentazzjoni (UE) 2016/645 jinbidel b'dan li ġej:
      
         
            “ANNESS
            
               Il-Bulgarija:
            
            Ir-reġjuni li ġejjin fil-Bulgarija:
            
                        —
                     
                     
                        It-territorju kollu tal-Bulgarija”.